Document ID: 32008R0763

Reference:
13.8.2008
LT
Europos Sąjungos oficialusis leidinys
L 218/14
EUROPOS PARLAMENTO IR TARYBOS REGLAMENTAS (EB) Nr. 763/2008
2008 m. liepos 9 d.
dėl gyventojų ir būstų surašymų
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
Tam, kad Bendrija galėtų vykdyti savo užduotis, visų pirma numatytas Sutarties 2 ir 3 straipsniuose, Komisijai (Eurostatui) reikalingi pakankamai patikimi, išsamūs ir palyginami duomenys apie gyventojus ir būstus. Bendrijos lygmeniu turi būti užtikrintas pakankamas metodologijos, apibrėžčių ir statistinių duomenų bei metaduomenų programų palyginamumas.
(2)
Periodiškai rengiami statistiniai duomenys apie gyventojus ir pagrindines asmenų šeimos, socialines, ekonomines ir būstų charakteristikas yra būtini regionų, socialinės ir aplinkos politikos, kuri svarbi konkretiems Bendrijos sektoriams, analizei bei apibrėžčiai. Visų pirma yra poreikis rinkti detalią informaciją apie būstus ir taip prisidėti prie įvairios Bendrijos veiklos, tokios kaip socialinės integracijos skatinimas ir regioninio masto socialinės sanglaudos stebėsena arba aplinkos apsauga ir energijos naudojimo veiksmingumo skatinimas.
(3)
Atsižvelgiant į metodologijų ir technologijų vystymąsi, turėtų būti identifikuojama geriausia praktika, ir turėtų būti skatinama tobulinti valstybėse narėse surašymuose naudojamus duomenų šaltinius ir metodologijas.
(4)
Siekiant užtikrinti valstybių narių pateiktų duomenų palyginamumą ir tai, kad Bendrijos lygmeniu būtų rengiamos patikimos apžvalgos, naudojami duomenys turėtų būti priskiriami tiems patiems surašymo metams.
(5)
Pagal 1997 m. vasario 17 d. Tarybos reglamentą (EB) Nr. 322/97 dėl Bendrijos statistikos (2), kuriuo nustatomas orientacinis šio reglamento nuostatų pagrindas, būtina, kad statistinių duomenų rinkimas atitiktų nešališkumo, visų pirma reiškiančio objektyvumą ir mokslinį nepriklausomumą, taip pat skaidrumo, patikimumo, tinkamumo, ekonominio efektyvumo ir statistinių duomenų konfidencialumo principus.
(6)
Konfidencialių statistinių duomenų perdavimą reguliuoja Reglamentas (EB) Nr. 322/97 ir 1990 m. birželio 11 d. Tarybos reglamentas (Euratomas, EEB) Nr. 1588/90 dėl konfidencialių statistinių duomenų perdavimo Europos Bendrijų statistikos tarnybai (3). Priemonėmis, kurių imamasi pagal tuos reglamentus, užtikrinama fizinė ir loginė konfidencialių duomenų apsauga ir tai, kad renkant ir skleidžiant Bendrijos statistiką, nebus neteisėtai atskleisti duomenys ar jais pasinaudota ne statistikos tikslais.
(7)
Pagal šį reglamentą rengdamos ir platindamos Bendrijos statistinius duomenis, nacionalinės ir Bendrijos statistikos institucijos turėtų laikytis principų, nustatytų Statistikos programos komiteto, įsteigto Tarybos sprendimu 89/382/EEB, Euratomas (4), 2005 m. vasario 24 d. priimtame Europos statistikos praktikos kodekse, ir pridėtame prie Komisijos rekomendacijos dėl nacionalinių ir Bendrijos statistikos institucijų nepriklausomumo, vientisumo ir atskaitomybės.
(8)
Kadangi šio reglamento tikslų, t. t. rinkti ir kaupti palyginamus ir išsamius Bendrijos statistinius duomenis apie gyventojus ir būstus, valstybės narės negali deramai pasiekti dėl bendrų statistikos ypatumų ir kokybės reikalavimų nebuvimo bei dėl metodologinio skaidrumo trūkumo, ir kadangi dėl bendros statistinės sistemos tų tikslų būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kad būtina nurodytiems tikslams pasiekti.
(9)
Šiam reglamentui įgyvendinti būtinos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (5).
(10)
Visų pirma Komisijai reikėtų suteikti įgaliojimus nustatyti tolesnių surašymo metų nustatymo bei statistinių duomenų ir metaduomenų programos priėmimo sąlygas. Kadangi šios priemonės yra bendro pobūdžio ir skirtos iš dalies pakeisti neesmines šio reglamento nuostatas, inter alia, jį papildant naujomis neesminėmis nuostatomis, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.
(11)
Buvo konsultuotasi su Statistikos programos komitetu pagal Sprendimo 89/382/EEB, Euratomas, 3 straipsnį,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomos bendros išsamių kas dešimt metų teikiamų duomenų apie gyventojus ir būstus taisyklės.
2 straipsnis
Sąvokų apibrėžtys
Šiame reglamente taikomos šios sąvokų apibrėžtys:
a)
gyventojai – valstybės, regionų ir vietos gyventojai, apskaitos datą gyvenantys savo nuolatinėje gyvenamojoje vietoje;
b)
būstai – tai gyvenamosios patalpos ir pastatai, taip pat būstų sąlygos bei gyventojų ir gyvenamųjų patalpų santykis nacionaliniu, regioniniu ir vietos lygmeniu apskaitos datą;
c)
pastatai – tai ilgalaikio naudojimo pastatai, kuriuose yra gyvenamųjų patalpų, skirtų žmonėms gyventi, ar tradicinių būstų, kurie skirti sezoniniam ar papildomam naudojimui arba yra neapgyvendinti;
d)
nuolatinė gyvenamoji vieta – tai vieta, kurioje asmuo paprastai praleidžia poilsiui skirtą paros dalį, nepaisant laikinųjų nebuvimų išvykstant poilsiauti, atostogauti, aplankyti draugus ir gimines, verslo reikalais, gydytis arba keliaujant religijos tikslais į šventąsias vietas.
Atitinkamo geografinio regiono nuolatiniais gyventojais yra laikomi tik asmenys, kurie:
i)
iki apskaitos datos savo nuolatinėje gyvenamojoje vietoje nenutrūkstamai gyveno mažiausiai dvylika mėnesių; arba
ii)
per paskutinius dvylika mėnesių iki apskaitos datos atvyko į savo nuolatinę gyvenamąją vietą ketindami joje pasilikti mažiausiai vienerius metus.
Jei aplinkybių, aprašytų i ar ii papunkčiuose, neįmanoma nustatyti, „nuolatinė gyvenamoji vieta“ reiškia teisinę arba registruotą gyvenamąją vietą;
e)
apskaitos data – data, pagal kurią apskaitomi konkrečios valstybės narės duomenys pagal 5 straipsnio 1 dalį;
f)
nacionalinis – esantis valstybės narės teritorijoje;
g)
regioninis – priklausantis NUTS 1 lygiui, NUTS 2 lygiui ar NUTS 3 lygiui, kaip apibrėžta Teritorinių statistinių vienetų klasifikatoriuje (NUTS), nustatytame apskaitos datą taikomoje Europos Parlamento ir Tarybos reglamento (EB) Nr. 1059/2003 (6) redakcijoje;
h)
vietos – priklausantis vietos administracinių vienetų 2 lygiui (LAU 2 lygis);
i)
pagrindiniai gyventojų ir būstų surašymų ypatumai – vienetų surašymas, vienalaikiškumas, universalumas apibrėžtoje teritorijoje, galimybė naudotis mažų teritorijų duomenimis ir apibrėžtas periodiškumas.
3 straipsnis
Duomenų pateikimas
Valstybės narės teikia Komisijai (Eurostatui) duomenis apie gyventojus su apibrėžtomis asmenų, šeimų ir namų ūkių demografinėmis, socialinėmis ir ekonominėmis charakteristikomis, taip pat ir būstus nacionaliniu, regioniniu ir vietos lygmenimis, kaip nustatyta priede.
4 straipsnis
Duomenų šaltiniai
1.   Valstybės narės, rinkdamos statistinius duomenis, gali remtis įvairiais duomenų šaltiniais, visų pirma:
a)
tradiciniais surašymais;
b)
registrais grindžiamais surašymais;
c)
tradiciniais surašymais ir atrankos tyrimais;
d)
registrais grindžiamais surašymais ir atrankos tyrimais;
e)
registrais grindžiamais surašymais ir tradiciniais surašymais;
f)
registrais grindžiamais surašymais, atrankos tyrimais ir tradiciniais surašymais; ir
g)
atitinkamais tyrimais naudojant rotacines imtis (nuolat vykdomas surašymas, angl. rolling census).
2.   Valstybės narės imasi visų būtinų priemonių, kad būtų laikomasi duomenų apsaugos reikalavimų. Šis reglamentas nedaro įtakos valstybių narių duomenų apsaugos nuostatoms.
3.   Valstybės narės likus ne mažiau kaip vienam mėnesiui iki peržiūrėtų duomenų paskelbimo praneša Komisijai (Eurostatui) apie bet kokį statistinių duomenų, pateiktų pagal šį reglamentą, peržiūrėjimą ar pataisymą, taip pat ir apie visus pasirinktų duomenų šaltinių ir metodologijos pakeitimus.
4.   Valstybės narės užtikrina, kad duomenų šaltiniai ir metodologija, naudojami pagal šio reglamento reikalavimus, kiek įmanoma labiau atitiktų 2 straipsnio i punkte apibrėžtus pagrindinius gyventojų ir būstų surašymo ypatumus. Jos nuolat stengiasi didinti atitiktį tiems pagrindiniams ypatumams.
5 straipsnis
Duomenų perdavimas
1.   Kiekviena valstybė narė nustato apskaitos datą. Ši apskaitos data priklauso pagal šį reglamentą nurodytiems metams (surašymo metams). Pirmieji surašymo metai yra 2011 m. Komisija (Eurostatas) kitus surašymo metus nustato pagal 8 straipsnio 3 dalyje nurodytą reguliavimo procedūrą su tikrinimu. Surašymo metais pasirenkami kiekvieno dešimtmečio pradžioje esantys metai.
2.   Valstybės narės teikia Komisijai (Eurostatui) galutinius, patikrintus ir suvestinius duomenis ir metaduomenis, kaip reikalaujama šiame reglamente, praėjus ne daugiau kaip 27 mėnesiams nuo surašymo metų pabaigos.
3.   Komisija (Eurostatas) pagal 8 straipsnio 3 dalyje nurodytą reguliavimo procedūrą su tikrinimu tvirtina statistinių duomenų ir metaduomenų, kurie turi būti perduodami siekiant įgyvendinti šio reglamento reikalavimus, programą.
4.   Komisija (Eurostatas) pagal 8 straipsnio 2 dalyje nurodytą reguliavimo procedūrą tvirtina temų technines specifikacijas, kaip reikalaujama šiame reglamente, ir jų suskirstymą.
5.   Valstybės narės patikrintus duomenis ir metaduomenis perduoda Komisijai (Eurostatui) elektroniniu būdu. Komisija (Eurostatas) pagal 8 straipsnio 2 dalyje nurodytą reguliavimo procedūrą tvirtina atitinkamą reikalingų duomenų techninį perdavimo formatą.
6.   Peržiūrėjimo ar ištaisymo atveju pagal 4 straipsnio 3 dalį, valstybės narės perduoda pakeistus duomenis Komisijai (Eurostatui) ne vėliau kaip tą dieną, kai peržiūrėti duomenys paskelbiami.
6 straipsnis
Kokybės vertinimas
1.   Duomenims, kurie turi būti perduoti, šiame reglamente taikomi tokie kokybės vertinimo kriterijai:
—
„reikalingumas“ reiškia statistikos atitikties esamiems ir galimiems vartotojų poreikiams laipsnį,
—
„tikslumas“ reiškia įverčių artumą nežinomoms tikrosioms reikšmėms,
—
„savalaikiškumas“ ir „punktualumas“ reiškia trukmę nuo apskaitos laikotarpio iki rezultatų paskelbimo,
—
„prieinamumas“ ir „aiškumas“ reiškia sąlygas ir būdus, leidžiančius vartotojams gauti, naudoti ir aiškinti duomenis,
—
„palyginamumas“ reiškia galimybę palyginti statistinę informaciją geografiniu, sektorių ar laiko aspektu, įvertinant taikomų sąvokų, metodų ir procedūrų skirtumų poveikį, ir
—
„suderinamumas“ reiškia galimybę duomenis patikimai jungti arba sieti įvairiais būdais ir įvairioms reikmėms.
2.   Valstybės narės pateikia Komisijai (Eurostatui) ataskaitą dėl perduotų duomenų kokybės. Šiuo atveju valstybės narės praneša apie tai, kaip pasirinkti duomenų šaltiniai ir metodologija atitinka pagrindinius gyventojų ir būstų surašymų ypatumus, kaip apibrėžta 2 straipsnio i punkte.
3.   Šiame reglamente aptariamiems duomenims taikant 1 dalyje išvardytus kokybės vertinimo kriterijus, kokybės ataskaitų teikimo būdai ir struktūra apibrėžiami pagal 8 straipsnio 2 dalyje nurodytą reguliavimo procedūrą. Komisija (Eurostatas) įvertina perduotų duomenų kokybę.
4.   Komisija (Eurostatas), bendradarbiaudama su kompetentingomis valstybių narių institucijomis, teikia metodologines rekomendacijas, kuriomis siekiama užtikrinti rengiamų duomenų ir metaduomenų kokybę, atsižvelgdama visų pirma į Europos statistikų konferencijos rekomendacijas dėl 2010 m. gyventojų ir būstų surašymų.
7 straipsnis
Įgyvendinimo priemonės
1.   Toliau išvardytos priemonės, būtinos siekiant įgyvendinti šį reglamentą, tvirtinamos pagal 8 straipsnio 2 dalyje nurodytą reguliavimo procedūrą:
a)
techninės specifikacijos pagal temas, kaip reikalaujama šiame reglamente, ir jų suskirstymas, kaip numatyta 5 straipsnio 4 dalyje;
b)
atitinkamo techninio formato nustatymas, kaip numatyta 5 straipsnio 5 dalyje; ir
c)
kokybės ataskaitų teikimo būdai ir struktūra, kaip numatyta 6 straipsnio 3 dalyje.
2.   Toliau išvardytos priemonės, būtinos siekiant įgyvendinti šį reglamentą, skirtos iš dalies pakeisti neesmines šio reglamento nuostatas jį papildant, tvirtinamos pagal 8 straipsnio 3 dalyje nurodytą reguliavimo procedūrą su tikrinimu:
a)
surašymo metų nustatymas, kaip numatyta 5 straipsnio 1 dalyje; ir
b)
statistinių duomenų ir metaduomenų programos priėmimas, kaip numatyta 5 straipsnio 3 dalyje.
3.   Dėmesys yra skiriamas šiems principams: įgyvendintų priemonių nauda turi viršyti jų išlaidas ir papildomos išlaidos ir našta turi likti protingumo ribose.
8 straipsnis
Komiteto procedūra
1.   Komisijai padeda Statistikos programos komitetas.
2.   Jeigu yra nuoroda į šią dalį, taikomi Sprendimo 1999/468/EB 5 ir 7 straipsniai, atsižvelgiant į jo 8 straipsnį.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3.   Jeigu yra nuoroda į šią dalį, taikomi Sprendimo 1999/468/EB 5a straipsnio 1–4 dalys ir 7 straipsnis, atsižvelgiant į jo 8 straipsnį.
9 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre 2008 m. liepos 9 d.
Europos Parlamento vardu
Pirmininkas
H.-G. PÖTTERING
Tarybos vardu
Pirmininkas
J.-P. JOUYET
(1)  2008 m. vasario 20 d. Europos Parlamento nuomonė (dar nepaskelbta Oficialiajame leidinyje) ir 2008 m. birželio 23 d. Tarybos sprendimas.
(2)  OL L 52, 1997 2 22, p. 1. Reglamentas su pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).
(3)  OL L 151, 1990 6 15, p. 1. Reglamentas su paskutiniais pakeitimais, padarytais Reglamentu (EB) Nr. 1882/2003.
(4)  OL L 181, 1989 6 28, p. 47.
(5)  OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).
(6)  OL L 154, 2003 6 21, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 176/2008 (OL L 61, 2008 3 5, p. 1).
PRIEDAS
Gyventojų ir būstų surašymų temos
1.
Gyventojų temos
1.1.
Privalomos geografinių lygių temos: NUTS 3, LAU 2
1.1.1.
Neišvestinės temos
—
Nuolatinė gyvenamoji vieta
—
Lytis
—
Amžius
—
Teisinė santuokinė padėtis
—
Gimimo valstybė (vieta)
—
Pilietybės valstybė
—
Ankstesnė nuolatinė gyvenamoji vieta ir atvykimo į dabartinę vietą data arba nuolatinė gyvenamoji vieta prieš vienerius metus iki surašymo
—
Namų ūkio narių ryšiai
1.1.2.
Išvestinės temos
—
Bendras gyventojų skaičius
—
Vietovė
—
Namų ūkio statusas
—
Šeimos statusas
—
Šeimos branduolio tipas
—
Šeimos branduolio dydis
—
Asmeninio namų ūkio tipas
—
Asmeninio namų ūkio dydis
1.2.
Privalomos geografinių lygių temos: nacionalinis lygis, NUTS 1, NUTS 2
1.2.1.
Neišvestinės temos
—
Nuolatinė gyvenamoji vieta
—
Darbovietės vieta
—
Lytis
—
Amžius
—
Teisinė santuokinė padėtis
—
Dabartinio aktyvumo statusas
—
Profesija
—
Veikla (ekonominės veiklos rūšis)
—
Užimtumo statusas
—
Įgytas išsilavinimas
—
Gimimo valstybė (vieta)
—
Pilietybės valstybė
—
Kada nors užsienyje gyvenę asmenys ir atvykimo į valstybę metai (nuo 1980 m.)
—
Ankstesnė nuolatinė gyvenamoji vieta ir atvykimo į dabartinę vietą data; arba nuolatinė gyvenamoji vieta prieš vienerius metus iki surašymo
—
Namų ūkio narių ryšiai
—
Namų ūkio valdos statusas
1.2.2.
Išvestinės temos
—
Bendras gyventojų skaičius
—
Vietovė
—
Namų ūkio statusas
—
Šeimos statusas
—
Šeimos branduolio tipas
—
Šeimos branduolio dydis
—
Asmeninio namų ūkio tipas
—
Asmeninio namų ūkio dydis
2.
Būstų temos
2.1.
Privalomos geografinių lygių temos: NUTS 3, LAU 2
2.1.1.
Neišvestinės temos
—
Gyvenamųjų patalpų tipas
—
Gyvenamųjų patalpų vietovė
—
Tradicinių būstų apgyvendinimo statusas
—
Būste gyvenančių asmenų skaičius
—
Gyvenamųjų būstų naudingasis plotas ir (arba) kambarių skaičius
—
Būstai pagal pastato tipą
—
Būstai pagal statybų laikotarpį
2.1.2.
Išvestinės temos
—
Tankumo lygis
2.2.
Privalomos geografinių lygių temos: nacionalinis lygis, NUTS 1, NUTS 2
2.2.1.
Neišvestinės temos
—
Būstų sąlygos
—
Gyvenamųjų patalpų tipas
—
Gyvenamųjų patalpų vietovė
—
Tradicinių būstų apgyvendinimo statusas
—
Nuosavybės tipas
—
Būste gyvenančių asmenų skaičius
—
Gyvenamųjų būstų naudingasis plotas ir (arba) kambarių skaičius
—
Vandentiekis
—
Tualeto įrenginiai
—
Vonios įrenginiai
—
Šildymo tipas
—
Būstai pagal pastato tipą
—
Būstai pagal statybų laikotarpį
2.2.2.
Išvestinės temos
—
Tankumo lygis

Summary:
Bendros taisyklės dėl gyventojų ir būstų surašymų duomenų rinkimo
Bendros taisyklės dėl gyventojų ir būstų surašymų duomenų rinkimo
 
DOKUMENTAI, KURIŲ SANTRAUKA PATEIKIAMA:
Reglamentas (EB) Nr. 763/2008 dėl gyventojų ir būstų surašymų
KOKS ŠIO REGLAMENTO TIKSLAS?
Jame nustatomos bendros taisyklės dėl statistikos, susijusios su ES gyventojų ir būstų surašymu, teikimo.
Juo siekiama išsamiai ir lanksčiai platinti surašymo duomenis, taip pat laikytis skaidrumo reikalavimų užtikrinant jų kokybę.
PAGRINDINIAI ASPEKTAI
Duomenų teikimas
ES valstybės narės turi pateikti Europos Komisijai (Eurostatui) šiuos duomenis apie gyventojus:įvairios asmenų, šeimų ir namų ūkių demografinės, socialinės ir ekonominėms charakteristikos;  būstai nacionaliniu, regioniniu ir vietos lygmenimis.  Šie duomenys yra išvardyti reglamento priede ir jo įgyvendinimo reglamentuose.
Duomenų šaltiniai
Reglamente nurodomi duomenų šaltiniai, kuriais ES valstybės narės turi remtis rinkdamos statistiką. Tai šie šaltiniai:tradiciniai surašymai;  registrais grindžiami surašymai;  tradiciniai surašymai ir atrankos tyrimai;  registrais grindžiami surašymai ir atrankos tyrimai;  registrais grindžiami surašymai ir tradiciniai surašymai;  registrais grindžiami surašymai, atrankos tyrimai ir tradiciniai surašymai; ir  atitinkami tyrimai naudojant rotacines imtis (nuolat vykdomas surašymas, angl. rolling census).  Duomenų apsauga
ES valstybės narės imasi visų būtinų priemonių, kad būtų laikomasi duomenų apsaugos reikalavimų. Šis reglamentas nedaro įtakos jų pačių duomenų apsaugos nuostatoms.
Duomenų perdavimas
Kiekviena ES valstybė narė nustato datą, kurią pateikiami jos duomenys (apskaitos datą), kuri turi patekti į apskaitos metus. Pirmieji apskaitos metai yra 2011 m. Apskaitos metais pasirenkami kiekvieno dešimtmečio pradžioje esantys metai.
ES valstybės narės praneša Eurostatui apie bet kokį pateiktų statistinių duomenų peržiūrėjimą ar pataisymą, taip pat ir apie visus pasirinktų duomenų šaltinių ir metodologijos pakeitimus. Tai turi būti padaryta likus ne mažiau kaip vienam mėnesiui iki peržiūrėtų duomenų paskelbimo.
ES valstybės narės teikia Eurostatui galutinius, patikrintus ir suvestinius duomenis bei metaduomenis per 27 mėnesius nuo apskaitos metų pabaigos.
Siekdama įgyvendinti šio reglamento reikalavimus 2010 m. Europos Komisija priėmė pirmą statistinių duomenų ir metaduomenų, kurie turi būti perduodami už 2011 m., programą ir 2017 m. priėmė antrą programą, skirtą 2021 m. apskaitos metams.
ES valstybės narės pateikia Eurostatui duomenis laikydamosi galiojančių ES nuostatų dėl konfidencialių statistinių duomenų perdavimo, kaip nustatyta Reglamente (EB) Nr. 223/2009. Jos turi užtikrinti, kad perduoti duomenys neleis tiesiogiai identifikuoti statistinių vienetų. Duomenys perduodami elektroniniu formatu ir šis perdavimas turi atitikti specifikacijas, dėl kurių susitarė Europos statistikos sistemos komitetas, kuris padeda Komisijai (Eurostatui) ir teikia jam konsultacijas.
Kokybės vertinimas
ES valstybės narės užtikrina, kad duomenų šaltiniai ir metodologija, naudojami pagal šio reglamento reikalavimus, kiek įmanoma labiau atitiktų pagrindinius gyventojų ir būstų surašymo ypatumus, kaip nurodyta reglamente, pvz.:vienetų surašymą,  vienalaikiškumą,  universalumą apibrėžtoje teritorijoje,  galimybę naudotis mažų teritorijų duomenimis ir  apibrėžtą periodiškumą.  ES valstybės narės pateikia Eurostatui ataskaitą dėl perduotų duomenų kokybės, nurodančią, kaip pasirinkti duomenų šaltiniai ir metodologija atitinka pagrindinius gyventojų ir būstų surašymų ypatumus.
Komisija įvertina perduotų duomenų kokybę. Komisija, bendradarbiaudama su kompetentingomis valstybių narių institucijomis, teikia metodologines rekomendacijas, kuriomis siekiama užtikrinti rengiamų duomenų ir metaduomenų kokybę, atsižvelgdama visų pirma į Europos statistikų konferencijos rekomendacijas dėl 2010 m. gyventojų ir būstų surašymų.
NUO KADA TAIKOMAS ŠIS REGLAMENTAS?
Reglamentas taikomas nuo 2008 m. rugsėjo 2 d.
KONTEKSTAS
Kad ES galėtų vystyti regionų, socialinę ir aplinkos politiką, jai reikia palyginamų ir patikimų duomenų apie gyventojus ir pagrindines asmenų šeimos, socialines, ekonomines ir būstų charakteristikas.
Daugiau informacijos žr.:Gyventojų ir būstų surašymai – apžvalga (Eurostatas)  Gyventojų ir būstų surašymai – 2011 m. apžvalga (Eurostatas).  
PAGRINDINIS DOKUMENTAS
2008 m. liepos 9 d. Europos Parlamento ir Tarybos reglamentas (EB) Nr. 763/2008 dėl gyventojų ir būstų surašymų (OL L 218, 2008 8 13, p. 14–20)
SUSIJĘ DOKUMENTAI
2017 m. gegužės 23 d. Komisijos įgyvendinimo reglamentas (ES) 2017/881, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos, susijusios su kokybės ataskaitų teikimo būdais, struktūra ir techniniu duomenų perdavimo formatu, ir iš dalies keičiamas Reglamentas (ES) Nr. 1151/2010 (OL L 135, 2017 5 24, p. 6–14)
2017 m. balandžio 20 d. Komisijos reglamentas (ES) 2017/712, kuriuo nustatomi Europos Parlamento ir Tarybos reglamentu (EB) Nr. 763/2008 nustatytų gyventojų ir būstų surašymų statistinių duomenų bei metaduomenų ataskaitiniai metai ir programa (OL L 105, 2017 4 21, p. 1–11)
2017 m. kovo 22 d. Komisijos įgyvendinimo reglamentas (ES) 2017/543, kuriuo nustatomos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatų, susijusių su temų ir jų suskirstymo techninėmis specifikacijomis, taikymo taisyklės (OL L 78, 2017 3 23, p. 13–58)
2010 m. gruodžio 8 d. Komisijos reglamentas (ES) Nr. 1151/2010, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos, susijusios su kokybės ataskaitų teikimo būdais, struktūra ir techniniu duomenų perdavimo formatu (OL L 324, 2010 12 9, p. 1–12)
Paskesni Reglamento (ES) Nr. 1151/2010 daliniai pakeitimai buvo įterpti į pagrindinį tekstą. Ši konsoliduota versija yra skirta tik informacijai.
2010 m. birželio 16 d. Komisijos reglamentas (ES) Nr. 519/2010, kuriuo patvirtinama Europos Parlamento ir Tarybos reglamente (EB) Nr. 763/2008 numatyta gyventojų ir būsto surašymų statistinių duomenų ir metaduomenų programa (OL L 151, 2010 6 17, p. 1–13)
2009 m. lapkričio 30 d. Komisijos reglamentas (EB) Nr. 1201/2009, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos dėl temų techninių specifikacijų ir jų suskirstymo (OL L 329, 2009 12 15, p. 29–68)
2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Bendrijų statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL L 87, 2009 3 31, p. 164–173)
Žr. konsoliduotą versiją.
paskutinis atnaujinimas 07.11.2017